Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 3269

2. cikk A Dán Királyságnak, Írországnak, a Norvég Királyságnak, valamint Nagy-Britannia és Észak-Írország Egyesült Királyságának az Európai Szén- és Acélközösséghez történő csatlakozásáról szóló okiratokat 1973. január 1-jén a Francia Köztársaság kormányánál letétbe kell helyezni. A csatlakozás 1973. január 1-jén hatályosul, feltéve, hogy azon a napon minden csatlakozási okirat letétbe helyezése megtörtént, továbbá az Európai Gazdasági Közösséghez és az Európai Atomenergia-közösséghez történő csatlakozásról szóló szerződés valamennyi megerősítő okiratát az említett napot megelőzően letétbe helyezték. Ha azonban az e cikk első bekezdésében említett államok közül megerősítő okiratát nem mindegyik helyezi letétbe kellő időben, a csatlakozás a többi csatlakozó állam tekintetében hatályosul. Ebben az esetben az Európai Közösségek Tanácsa, egyhangú határozattal haladéktalanul elfogadja az e határozat 3. cikkének, valamint a csatlakozás feltételeiről és a szerződések kiigazításáról szóló okmány 12., 13., 16., 17., 19., 20., 22., 142., 155. és 160. cikkének ezen okból elengedhetetlenné váló kiigazításait; a Tanács egyhangúlag eljárva kijelentheti azt is, hogy a fent említett okmány azon rendelkezései, amelyek kifejezetten arra az államra vonatkoznak, amely csatlakozási és a megerősítő okiratait nem helyezte letétbe, hatályukat vesztik, illetve e rendelkezéseket kiigazíthatja. A Francia Köztársaság kormánya minden csatlakozó állam csatlakozási okiratának hitelesített másolatát megküldi a tagállamok és a többi csatlakozó állam kormányának.

Source: https://magyarkozlony.hu/hivatalos-lapok/ef6d1064adc3681a135a845696cfcd63a57e3768/dokumentumok/755b096f4aa1b1c940835872535bc4c5a9a35d20/letoltes